Predkladacia správa

Materiál  Finančné memorandum ISPA pre rok 2002 pre projekt “Zlepšenie životného prostredia v oblasti Liptova“ je predkladaný na rokovanie vlády na základe uznesenia vlády Slovenskej republiky č. 600/2000 zo dňa 9. 8. 2000.

Cieľom predkladaného materiálu je schválenie finančného memoranda vládou SR, ktorým sa zabezpečí spolufinancovanie predmetného projektu z prostriedkov Európskych spoločenstiev. 

Projekt ISPA pre rok 2002 “Zlepšenie životného prostredia v oblasti Liptova” bol schválený Riadiacim výborom ISPA na jeho zasadnutí v dňoch 7. – 8. novembra 2002. Finančné memorandum bolo pripomienkované vecne príslušnými rezortmi pred jeho schválením Riadiacim výborom ISPA.

Projektom dotknutá oblasť zahŕňa mestá Liptovský Mikuláš (34 000 obyvateľov) a Liptovský Hrádok (8 500 obyvateľov) s priľahlými oblasťami. Celkový projekt je koncipovaný ako súbor prác, ktoré zvýšia efektívnosť a účelnosť zariadení upravujúcich splaškové a dažďové vody v Liptovskom regióne. Podľa druhu financovania prác je projekt rozdelený na dve etapy.

Prvá etapa projektu, pre ktorú sa vzťahuje finančné memorandum ISPA, je zameraná na rekonštrukciu a rozšírenie kanalizačného systému v uvedenej oblasti v celkovej dĺžke 71,8 km. 

Druhá etapa projektu, ktorá bude financovaná zo zdrojov Severoslovenských vodární a kanalizácií š. p., zahŕňa rekonštrukciu čistiarne odpadových vôd v Liptovskom Hrádku a práce na zvýšenie výkonu čistiarne odpadových vôd v Liptovskom Mikuláši.

Celkové oprávnené náklady pre prvú etapu projektu, na ktorých základe bol určený príspevok ISPA, sú vo výške 10 520 000 €. 

Príspevok ISPA predstavuje 5 260 000 €, t. j. 50% celkových oprávnených nákladov. Národné spolufinancovanie projektu vo výške 5 260 000 € bude zabezpečené zo štátneho rozpočtu a zo zdrojov konečného príjemcu pomoci v zmysle prílohy 2 materiálu.

Konečný príjemcom pomoci sú Severoslovenské vodárne a kanalizácie š. p..

Projekt musí byť ukončený do 31. decembra 2007.

Právne záväzná je anglická verzia finančného memoranda tvoriaca prílohu 1 materiálu. Finančné memorandum za Európsku komisiu podpísal dňa 13. decembra 2002 komisár Európskej komisie pre regionálnu politiku Michel Barnier.